กสิกรสบช่องน้ำท่วมลุยปล่อยกู้เครื่องจักร
แฟคเตอรีเครือกสิกรไทยตั้งเป้าโต 25% ปล่อยสินเชื่อทะลุ 1 หมื่นล้านบาท
25 ม.ค. 2555

แฟคเตอรีเครือกสิกรไทยตั้งเป้าโต 25% ปล่อยสินเชื่อทะลุ 1 หมื่นล้านบาท 
นายศาศวัต วีระปรีย ประธานกรรมการบริหาร บริษัท แฟคเตอรี แอนด์ อีควิปเมนท์ กสิกรไทย (KF&amp;E) เปิดเผยว่า ในปีนี้บริษัทตั้งเป้าเพิ่มยอดสินเชื่อคงค้างเป็น 1 หมื่นล้านบาท หรือเติบโต 25% ซึ่งมีปัจจัยบวกมาจากความต้องการสินเชื่อเช่าใช้ หรือลีสซิงเครื่องจักร จะมีสูงขึ้นตามนโยบายของรัฐบาลที่จะเน้นการพัฒนาโครงสร้างพื้นฐานขนาดใหญ่หลายโครงการ ในขณะที่ภาคเอกชนก็มีโครงการก่อสร้างและลงทุนโครงการใหม่ รวมทั้งมีการซ่อมแซมหรือสั่งเครื่องจักรใหม่มาชดเชยส่วนที่เสียหายจากภาวะน้ำท่วมใหญ่ในปีที่ผ่านมา 
สำหรับผลการดำเนินงานในปี 2554 บริษัทมียอดสินเชื่อคงค้างอยู่ประมาณ 8,000 ล้านบาท เติบโตจากปี 2553 ที่มียอดสินเชื่อคงค้างประมาณ 3,000 ล้านบาท 
“เราสามารถก้าวเข้ามาอยู่ในอันดับที่ 2 ของตลาดธุรกิจลีสซิงเครื่องจักรได้ หลังรุกตลาดธุรกิจลีสซิงเครื่องจักรอย่างเต็มตัวได้เพียง 2 ปี ด้วยการเน้นสร้างความสัมพันธ์ทางธุรกิจกับตัวแทนจำหน่ายเครื่องจักรรายใหญ่กว่า 50 ราย เพื่อขยายฐานลูกค้าให้มากขึ้น ทำให้บริษัทประสบความสำเร็จในการให้บริการลีสซิงเครื่องจักรกับลูกค้ารายใหญ่หลายราย และคาดว่าภายใน 2 ปี เราจะก้าวขึ้นเป็นผู้นำในตลาดลีสซิงเครื่องจักรของไทยได้” นายศาศวัต กล่าว
เช่น บริษัทในเครือปูนซิเมนต์ ได้แก่ บริษัท ปูนซิเมนต์ไทย บริษัท ไทยเคนเปเปอร์ และบริษัท ไทยเยอรมันเซรามิค รวมทั้งบริษัทก่อสร้างขนาดใหญ่ ได้แก่ บริษัท อิตาเลียนไทยดีเวล็อปเมนต์ และบริษัท ซิโนไทย เอ็นจีเนียริ่ง แอนด์ คอนสตรัคชั่น
ทั้งนี้ บริษัทจะเจาะไปยังกลุ่มลูกค้าของเครือธนาคารกสิกรไทยและลูกค้าใหม่ให้ครอบคลุมทุกกลุ่มเป้าหมาย โดยใช้กลยุทธ์การเข้าใจความต้องการของลูกค้า การพัฒนาผลิตภัณฑ์ให้ตรงกับความต้องการของลูกค้า การเพิ่มประสิทธิภาพเครือข่ายการให้บริการและช่องทางการขายแบบมืออาชีพและการ บริหารความเสี่ยงเชิงบูรณาการ โดยจะให้ความสำคัญกับการดำเนินธุรกิจร่วมกับตัวแทนจำหน่ายเครื่องจักรอย่างต่อเนื่อง